Belchit

Belchit (en castellano Belchite) ye una villa y municipio aragonés de la provincia de Zaragoza, capital de la comarca de Campo de Belchit. La suya población ye de 1.665 habitants (2010), en una superficie de 273,7 km², con una densidat de población de 6,08 hab/km². Cheografía La villa de Belchit ye situata a 447 metros d'altaria sobre lo livel d'a mar, a una distancia de 48 km de la ciudat de Zaragoza, la capital de la suya provincia y d'Aragón. Bi ha un centro d'interpretación de las estepas de la val l'Ebro porque Belchit ye cerca de las reservas de La Lomaza y Lo Planerón. Mugas Lo extenso suyo termin municipal rodeya de tot lo termin de Codo y muga con Almochuel, Binaceit, Íxar, Lecera, Almonecir de la Cuba, La Pobla d'Albortón, Mediana d'Aragón, Fuents d'Ebro, Quinto y Zaila. Presenta amés un enclau dito El Real entre os termins de Zaila, Quinto, Viliella d'Ebro y La Zaida. Clima A suya temperatura anyal ye 15.3 °C, con una temperatura meya en chinero de 7.28 °C y en chulio de 24.81 °C. Historia Belchit fue reconquiesto en tiempos d'Alifonso I lo Batallero en a campanya pa prener Zaragoza. En aviento de 1119 atorgó fueros favorables pa atrayer población. En 1122 decició creyar a Confrairía de Belchit pa defensar a posición. Esta unidat militar contribuyó a la reconquiesta d'Íxar y Albalat de l'Arcebispe. Manimenos dimpués d'a derrota cristiana en a Batalla de Fraga en 1136 Belchit lo tornoron a ocupar os almurabiz por un tiempo, y habioron de confirmar as constitucions d'a Confrairía de Belchit en una sesión solemne en o Concilio de Burgos de 1136. Una part de Belchit pertanyeba a la casa d'Íxar dende o primer sinyor d'Íxar Pero Ferrández d'Íxar. En l'anyo 1432 Alifonso V lo Magnanimo vendió l'atra part de Belchit a lo barón d'Íxar Chuan Ferrández d'Íxar y Centelles por 16.000 florins. En l'anyo 1498 Ferrando lo Catolico li dió a dignidat de conte de Belchit a lo VIII sinyor Loís Ferrández d'Íxar y Beaumont por servicios a la Corona. Lo 4 de marzo de 1838, mientres a Primera Guerra Carlista (Guerras Carlistas) tropas carlistas mandatas por lo cheneral Juan Cabañero y Esponera dentran en a ciudat, encara que lo 5 de marzo fuoron redotatas en Zaragoza en la Cincomarzada. Belchit estió destruito mientres a guerra civil en la celebre Batalla de Belchit y habió de ser construito un nuevo lugar cerca de l'antigo. Toponimia Ye mencionato ya en fuents musulmanas andaluzas como Balsar (Al Udri), Balsand (Yaqut) u Hisn Bildid: Manimenos seguntes Agustín Ubieto Arteta la suya primera cita estió l'anyo 1118 (en Jerónimo Zurita, Anales de la Corona de Aragón), y las variants de lo nombre son Belchit, Belgit, Belgith, Belgid, Belxit, Bellchit, Belcit u Uelgit. D'entre estas variants, en textos en latín u aragonés medieval, mesmo en textos escritos tan luent como lo "Cartulario de lo Hespital de Santa Cristina de Somport", predomina la forma Belgit. La existencia de las variants Belchit y Belxit son una contrimuestra pa Manuel Alvar que la pronunciación de la g en aragonés medieval ya yera a ch actual africata xorda. Bi ha bels microtoponimos en aragonés conservando la fonetica aragonesa, como una ermita y santuario ditos Pueyo, (ya mencionatos en 1333), Varellas y Puyacán. Atros microtoponimos interesants, beluns con component en aragonés son: Las Lomazas, El Saso,Los abasales, Abasetes, Abelloteras, La Alberca, Algenzora, Algeciras, Almendolar, Alteros de la Chama, Amutel, Andador Nogueral, Andador Pradiel, Andador Pichuel Tancas, Anega roya, Las Arnas, Val de las Chilas, Acequia filada Castán, Acequia Cuna, Acequia Lastras, Acequia Lomas Genzor, Acequia Mosén, Acequia de Los Paretones, Acequia Peironera, Acequia de la Perera, Acequia de las Planas, Acequia de Planerón, Acequia Salces, Acequia Tormos, Acequia de las Trancas, Val de Ginestrosa, Vajinestrosa, Valdearneta, Valdecordellas/Valdecordillas, Partida Balma, Balsa del Pueyo, Balsete de la Foya de los Caracoles, Valdespartera, Valsusana, Val de Chilas, Barranco de Bocafoz, Barranco del Bolar, Barranco de la Filada del Lechero, Barranco de Lopín, Varella de Chus Miguel, Varello Alto, Varello Postes, Varello del Serrano, Varillas, Boqueros, Deposito de los Escaramaches, La Fagina, La Filada, Firuela, Focino, El Forcino, Fuente la Fineta, Gallipuén, Golorcha, Ifesa Campos, Ifesilla, Jungaricos, Cabal del Prau, Cabezo d'el Pueyo, Camino Fierros, Camino Sisallar, Camino de la Chaina, Camino de la Chama, Campiseco, Campo Chines, Campura, Caniclar, Cañada de la Senda de la Migueleta, Caseta de los Chitos, Cogocha, La Colorcha, Corral de Castillón, La Laguna, Lardón, Las Lastras, Los Molines, Negarroya, El Nogueral, Paironera, Pano, Los Paretones, Pedriza, Penya Forada, Penya Roya, Pino Patos, La Plana, Planas de Cancercé, El Planerón, Plana Pierres, Plan Ruello, Pradiel, Refoya, Los Royales, El Ruello, Zafranales, El Sardón, Zoma, Tancas, El Tercón, Los Tormos, Chumiguel, Torretón, etcetera... Demografía Administración Reparto de concellers Alcaldes Puestos d'intrés Lugar viello de Belchit. Santuario de Nuestra Sinyora d'o Pueyo. Fiestas Fiestas patronals: martes dimpués de Semana Santa, en honor a Nuestra Sinyora d'el Pueyo Sant Lorent, 10 d'agosto Fiestas mayors: Exaltación de la Cruz, 14 de setiembre. Sant Martín de Tours, 11 de noviembre. Esportes Lo fútbol ye representato por lo Club de Fútbol Belchite 97. Espacios naturals Figuras de protección Reserva Ornitolochica de lo Planerón. Refuchio de Fauna Silvestre de la Lomaza de Belchit. PIC Planas y estepas de la marguin dreita de l'Ebro. Se veiga tamién Batalla de Belchit. Vinclos externos Se veigan as imáchens de Commons sobre Belchit. www.Belchite.com. Belchite.site90. Referencias